钦定古今图书集成/方舆汇编/边裔典/第115卷 > 《早秋出塞寄东台详正学士》前人
## 钦定古今图书集成/方舆汇编/边裔典/第115卷 > 《早秋出塞寄东台详正学士》前人

促驾逾三水，长驱望五原。天阶分斗极，地理接楼烦。
谿月明关陇，戎云聚塞垣。山川殊物候，风景异凉暄。
戍古秋尘合，沙寒宿雾繁。昔余迷学步，投迹忝词源。
兰渚浮延阁，蓬山款禁园。彯缨陪绂冕，载笔偶玙璠。
《汲冢》宁详蠹，《秦牢》讵辨冤。一朝从匪服，千里骛轻轩。
乡梦随魂断，边声入听喧。南图终铩翮，北上遽摧辕。
“吊影惭连茹，浮生倦触藩。数奇何以托，桃李自无言。”